לא הרבה יודעים, אבל שבט הסלע בצופי ים בבת ים מגדלים דור של חובלים וסקיפרים שפשוט חיים בים, כשהשיא – הפלגה מישראל לקפריסין ביאכטה, עוד לפני גיל 18. הפעילות הימית מתבצעת על מגוון כלי שיט – סירות מפרש וחתירה, קיאקים, "סאפים" (גלשני עמידה) סירות מפרש ליחיד ולזוג, גלשני רוח ועוד, והכל במסגרת צופי הים – תנועת נוער המשתייכת לתנועת הצופים, אשר חרטה על דגלה חינוך לאהבת הארץ, חברות, עזרה ותרומה לקהילה.
את הנתונים מעוררי ההשתאות חשף היום רכז שבטי צופי ים הארצי ליאור קפלן שאמר, "40% מהבוגרים של צופי ים מתגייסים לחיל הים. לפני כחצי שנה ארבעה חובלים שלנו סיימו את קורס החובלים היוקרתי של צה"ל, כשאחד מהם הגיע מבת ים".
כאמור, מצופי הים בוגרים רבים מגיעים לתפקידי מפתח בחיל הים, וממשיכים לעלות בסולם הדרגות, כשחלקם גם מגיעים לשייטת 13 -הקומנדו הימי של צה"ל.
א', תושב בת ים ובוגר צופי ים בת ים שהתגייס לחיל הים סיפר, "בעיר שלנו הים מאוד דומיננטי, אני גדלתי ממש בים. החלום שלי מגיל שש היה להתגייס לחיל הים, אני אומנם לא יכול לספר מה אני עושה בגלל הסיווג, אבל זה בהחלט חלום של כל ילד".
א' המשיך ורמז גם על המתיחות בדרום "בכל הנוגע לחלק הימי מאשקלון ודרומה, אני גאה להגיד שתושבי ישראל יכולים לישון בשקט".
מעבר לפעילות השגרתית, לאורך כל השנה מתקיימות פעילויות שונות ומגוונות לכל הגילאים כמו הפלגות ארוכות לאורך חופי הארץ, תחרויות שיט וחתירה, מחנות קיץ, פעילויות בכנרת ובאילת, והדובדבן שבקצפת לו כולם מחכים – הפלגה על יאכטה לאיי יוון או קפריסין עבור שכבת י"א.